Radio študent vestno izpolnjuje svoje poslanstvo kritičnega in neodvisnega poročanja. To je v časih, ko prevladuje click-bait poročanje, še kako pomembno. Delo so nadaljevali kljub epidemiji in sredstva usmerili tudi v strokovno poročanje o koronavirusu. Redno se zavzemajo za družbene boje. Ko smo se znotraj iniciative AKŠ borili za obstanek študentskega doma je bil RŠ konstantno v neposrednem stiku z nami. Nudili so nam vso možno pomoč in nedvomno je ta pomoč pripomogla k ohranitvi Akademskega kolegija za vsaj še dve leti. V tistem času je ŠOS o situaciji širil lažne novice. Z nami, ki smo boj vodili, niso bili v stiku, tako distancirani kot so bili oni od nas pa so bile njihove rešitve distancirane od povprečnega študenta. Pa vso filozofijo o nujnosti takšnih medijev kot je RŠ na stran - RŠ študentom poleg čtiva in radijskega programa nudi tudi delo, izkušnje, platformo in nenazadnje dobro referencu na CV-ju. Po našem mnenju gre za eno redkih funkcij ŠOS, ki dela za dobro študentov in ki nasploh izpolnjuje poslanstvo študentskega avtonomnega organiziranja. Tudi med epidemijo je ŠOS lezel v rito skrajni desničarski vladi in se "za študente potegnil" šele, ko so bila ogrožena njihova sredstva. Ogromne stiske študentov so tako veselo izrabili za izigravanje lastnih interesov. Od ideje o avtonomnem študentskem organiziranju v prid študentom in družbi na sploh so ostale le še ruševine, trenutno vodstvo ŠOS pa si očitno želi počistiti še te ruševine, ki so ostale.

Iniciativa AKŠ izraža vso podporo radiu, žal pa sumimo, da bo za njegovo ohranitev potreben boj proti ŠOS, ki javni denar meče v zrak med tem, ko smo študentje deležni le miloščine.